**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.06.2024, ora 08:00 – 15.06.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 15.06.2024, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 14.06.2024, la ora 11:30, **Atenţionarea Hidrologică nr. 51 – COD GALBEN**, valabilă în intervalul *14.06.2024 ora 12:00 – 15.06.2024 ora 09:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Someşul Mare, Mureş, Olt, Călmăţui, Vedea, Argeş, Ialomiţa, Siret, Prut şi râurile din Dobrogea*, cu posibile depăşiri ale **COTELOR DE ATENŢIE.**

Această **Atenţionare Hidrologică** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ARGEŞ, BACĂU, BISTRIŢA-NĂSĂUD, BRAŞOV, BUZĂU, CONSTANŢA, COVASNA, DÂMBOVIŢA, GALAŢI, GIURGIU, HARGHITA, IALOMIŢA, IAŞI, ILFOV, MUREŞ, NEAMŢ, OLT, PRAHOVA, SIBIU, SUCEAVA, TELEORMAN, TULCEA, VASLUI, VÂLCEA și VRANCEA (25 prefecturi) – COD GALBEN.*

**RÂURI**

**Debitele au fost, în general, în creștere**, ca urmare a precipitațiilor căzute în interval, sub formă de aversă şi propagării, exceptând râurile din bazinele hidrografice: Someșul Mic, Crasna, Barcău, Crișul Alb, Arieș, Bega Veche, Bega, Bârzava, Moravița, Caraș, Nera, Cerna și bazinele superioare ale Crișului Repede, Crișului Negru și Timișului, unde au fost în scădere.

Scurgeri importante pe versanți, torenți, pâraie, formare de viituri rapide cu efecte de inundații locale și creșteri însemnate de niveluri și debite, cu atingerea și depășirea **COTELOR DE ATENȚIE**, s-au înregistrat pe unele râuri din estul şi sudul țării, ca urmare a precipitațiilor căzute în interval, sub formă de aversă și propagării.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (în jurul şi peste normalele lunare) pe râurile din bazinele hidrografice: Vișeu, Iza, Tur, Someș, pe cursurile superioare ale Bistriței, Moldovei, cursurile inferioare ale Rm. Sărat, Putnei, unii afluenți ai Trotuşului, Prutului şi mai mici (sub 30% din normalele lunare) pe râurile din bazinele hidrografice: Crișul Negru, Târnava Mare, Moravița, Caraș, Nera, Cerna, Vedea, Bârlad, pe cursul superior şi mijlociu al Jijiei, pe unii afluenți din bazinul inferior al Jiului, din bazinul mijlociu și inferior al Oltului, din bazinul inferior al Argeșului și pe unele râuri din Dobrogea.

În interval au fost emise două **ATENȚIONĂRI HIDROLOGICE** pentru fenomene imediate.

Se situează peste **COTA DE ATENȚIE** râul Crasna la stația hidrometrică Vinețești (340+11)-jud. VS.

Este în vigoare **ATENȚIONAREA HIDROLOGICĂ nr. 51** din 14.06.2024.

**Debitele vor fi în creștere** ca urmare a propagării pe cursul Prutului, cursurile mijlocii și inferioare ale Vișeului, Izei, Turului, Someșului, Mureșului, Jiului, Oltului, Argeșului, Ialomiței, Buzăului, Rm. Sărat, Putnei, Trotușului, Bistriței, Moldovei, Sucevei, Bârladului, Siretului și pe cursurile inferioare ale Crișului Repede, Crișului Negru și Timișului.

Pe râurile din bazinele hidrografice: Crasna, Barcău și Vedea, debitele vor fi relativ staționare, iar pe celelalte râuri din țară, vor fi în scădere.

Sunt posibile creșteri de niveluri și debite pe unele râuri din zonele de deal și de munte, mai ales pe cele din nordul și estul țării, ca urmare a precipitațiilor prognozate, sub formă de aversă și propagării.

Se menține în vigoare **ATENȚIONAREA HIDROLOGICĂ nr. 51** din 14.06.2024, până la ora 09:00.

**DUNĂRE**

**Debitul la intrarea în țară (secțiunea Baziaș) în intervalul 14 - 15.06.2024 a fost în creștere,** având valoarea de 7200 m3/s, peste media multianuală a lunii iunie (6400 m3/s).

În aval de Porţile de Fier, debitele au fost în creștere.

**Debitul la intrarea în țară (secțiunea Baziaș) va fi în creştere (7500 m3/s).**

În aval de Porţile de Fier, debitele vor fi în creștere.

**2.** **Situaţia meteorologică în intervalul 14.06.2024, ora 09:00 –15.06.2024, ora 06:00**

**Administraţia Naţională de Meteorologie** (A.N.M.) a emis în data de 14.06.2024, la ora 10:00, **Atenționarea Meteorologică nr. 57**, valabilă în intervalul 14 iunie, ora 12 – 14 iunie, ora 23, conform căreia:

**- COD GALBEN:** „ *În intervalul menționat, în Dobrogea, Muntenia, sudul Moldovei, în estul și sud-estul Transilvaniei și local la munte vor fi perioade cu instabilitate atmosferică. Aceasta se va manifesta prin averse torențiale, descărcări electrice, intensificări de scurtă durată ale vântului, izolat vijelii (rafale în general de 55...70 km/h) și grindină. În intervale scurte de timp sau prin acumulare cantitățile de apă vor fi de 25...30 l/mp și izolat de peste 50 l/mp. Notă: astfel de fenomene vor fi pe arii restrânse și în restul țării. În sudul Banatului și în sud-vestul Olteniei, din a doua parte a zilei vor fi intensificări ale vântului cu viteze la rafală în general de 55 km/h.”*

Această **Atenționare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ARGEŞ, BACĂU, BISTRIŢA-NĂSĂUD, BRAŞOV, BRĂILA, BUZĂU, CĂLARAŞI, CONSTANŢA, COVASNA, DÂMBOVIŢA, GALAŢI, GIURGIU, HARGHITA, IALOMIŢA, ILFOV, MUREŞ, NEAMŢ, PRAHOVA, SIBIU, SUCEAVA, TELEORMAN, TULCEA, VÂLCEA, VRANCEA şi Municipiul BUCUREŞTI (25 prefecturi) – COD GALBEN.*

**ÎN ŢARĂ**

Valorile termice diurne au scăzut față de ziua precedentă în majoritatea regiunilor, dar cu precădere în cele sudice și local în cele centrale cu 5 până la 10 grade, astfel că la nivelul întregii țări, au cracterizat o vreme răcoroasă, chiar rece în nord și nord-est unde abaterile negative față de mediile climatologice specifice acestei date au fost de 5...10 grade. Cerul a prezentat înnorări temporar accentuate în Moldova, Muntenia, Dobrogea și în mare parte a Transilvaniei și mai ales pe parcursul zilei și la începutul nopții au fost averse și descărcări electrice. Ploile au avut și caracter torențial, iar cantitățile de apă au depășit local 15...20 l/mp și pe arii restrânse 25...30 l/mp. În restul teritoriului cerul a fost variabil, iar înnorări și ploi slabe s-au semnalat doar izolat. Vântul a suflat slab și moderat, cu intensificări temporare în sud-vestul Olteniei, rafale în general de 50...55 km/h, dar de scurtă durată și asociat averselor, ce au luat aspect de vijelie pe raza localităților Stolnici și Galați. Temperaturile maxime s-au încadrat între 15 grade la Rădăuți și Suceava și 28 de grade la Roșiori de Vede, iar la ora 6 se înregistrau valori termice cuprinse între 8 grade la Câmpeni, Petroșani și Apa Neagră și 19 grade la Gura Portiței. Izolat în depresiuni s-a semnalat ceață.

*Observație: începând de ieri de la ora 6 au fost în vigoare 6 atenționări cod galben pentru fenomene meteorologice periculoase imediate, 3 emise de SRPV Craiova, 2 emise de SRPV Constanța și 1 emisă de SRPV Sibiu.*

**LA BUCUREŞTI**

Vremea s-a răcit accentuat față de ziua precedentă, astfel că valorile termice diurne s-au situat sub cele normale pentru această dată (abatere negativă de 3 grade). Cerul a fost temporar noros ziua, trecător a plouat slab în primele ore, însă spre seară au fost manifestări de instabilitate atmosferică accentuată și s-au semnalat averse, în unele cartiere torențiale, intensificări de scurtă durată ale vântului și descărcări electrice. În restul intervalului cerul a fost variabil, iar vântul a suflat slab și moderat. Temperatura maximă a fost de 24 de grade la toate stațiile meteorologice, iar la ora 6 se înregistrau 14 grade în Băneasa și 15 grade la Filaret şi Afumați.

**3. Prognoza meteorologică în intervalul 15.06.2024, ora 09:00 –16.06.2024, ora 09:00**

**ÎN ŢARĂ**

Vremea va fi în general frumoasă și se va încălzi în cea mai mare parte a țării. Ziua, cerul va fi variabil, cu unele înnorări în est și sud-est, iar noaptea va deveni mai mult senin. După-amiaza și seara se vor semnala ploi slabe de scurtă durată pe arii restrânse la munte și doar cu totul izolat în Muntenia, Dobrogea și Moldova. Vântul va sufla slab și moderat, temporar cu intensificări în est și sud-est, cu viteze în general de 50...55 km/h. Temperaturile maxime se vor încadra între 22 și 31 de grade, iar cele minime între 7 și 19 grade.

**LA BUCUREŞTI**

Vremea va deveni în general frumoasă și se va încălzi. Cerul va fi variabil, cu unele înnorări după-amiaza, dar probabilitatea de ploaie va fi redusă. Vântul va sufla slab și moderat. Temperatura maximă se va situa în jurul valorii de 29 de grade, iar cea minimă va fi de 14...16 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** informează despre producerea, în data de 14.06.2024, unei poluări a râului Moldova cu amestec de ape menajere și ape pluviale, în zona municipiului Câmpulung Moldovenesc, județul Suceava, din cauza incapacității stației de epurare (ACET Câmpulung Moldovenesc) de a prelua debitul de apă.

Cursurile de apă Moldova și Izvorul Alb prezintă turbiditate ridicată și debite crescute din cauza precipitațiilor abundente din ultima perioadă.

S-au prelevat probe de apă din cinci secțiuni.

În caz de precipitații, stația de epurare a municipiului Câmpulung Moldovenesc nu poate prelua debitele excedentare ce vin pe rețeaua de canalizare, surplusul fiind deversat prin căminul de avarie.

Se va reveni cu informații.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 13.06.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului*** ***Argeș*** și ***Garda Naţională de Mediu - Comisariatul Judeţean*** ***Argeș*** informează despre izbucnirea, în data de 14.06.2024, la ora 14:40, unui incendiu la o hală aparținând Martur Automotive Seating and Interiors SRL din localitatea Oarja, județul Argeș, din cauza unui cablu electric defect, neizolat corespunzător. Au ars acumulatori și baterii UPS. I.S.U. Argeș a intervenit pentru stingerea incendiului. Operatorul economic a fost sancționat cotravențional.

1. **În domeniul solului şi vegetaţiei**

***Agenţia pentru Protecţia Mediului Constanța*** informează că în data de 14.06.2024 s-au observat acumulări de apă cu peliculă de hidrocarburi sub fasciculul de conducte aparținând Oil Terminal SA, pe platforma betonată din Portul Constanța, județul Constanța. Acumulările de apă prezintă nivel ridicat din cauza fenomenelor meteorologice extreme din cursul nopții de 13 spre 14 iunie. S-a intervenit pentru colectarea acumulărilor din zona menționată. Se va reveni cu informații.

***Garda Forestieră Ploiești*** informează despre producerea, în data de 13.06.2024, ora 13:30, unui incendiu de litieră pe raza Ocolului Silvic Găiești, în zona localităţii Șelaru, judeţul Dâmbovița. A fost afectată o suprafață de 0,70 ha în fond forestier proprietate publică a statului. Incendiul a fost stins în aceeaşi zi, la ora 15:30, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 13.06.2024-14.06.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Iaşi

Se menţine situaţia de restricții și încetarea livrării apei în alimentarea cu apă pentru piscicultură la următoarele folosințe:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași, r. Miletin – ac. Hălceni.

Se menține situația de restricții în alimentarea cu apă la folosința:

- S.C. APAVITAL S.A. Iași - se livrează un debit de 38.0 l/s pentru o perioadă de 15 zile începând cu data de 15.05.2024 conform adresei ABA Prut-Barlad nr. 6883/LH/15.05.2024 la sursa r. Bahlui – ac. Pârcovaci.

DIRECTIA COMUNICARE